ŉ Plan van God vir jou lewe? - www.bybelkennis.co.za
God is in beheer van ons lewens, dit glo en bely Christene. Hy het ŉ groter plan met jou lewe.
Maar nie op so manier dat jy self nie ŉ rol in jou besluite speel nie. God het jou ŉ vrye wil gegee. God het byvoorbeeld ŉ plan dat alle mense gered kan word… maar nie almal word gered nie. God het genoeg genade en liefde vir alle mense op aarde, maar party wil daardie liefde nie hê nie. Dan forseer God hulle nie. Hy nooi maar net weer uit. God het ook beplan dat ons sal leef soos Hy wil hê. Maar nie almal van ons leef so nie.
God stap ook saam met jou deur jou lewe en maak vir jou deure oop en toe. Tog is dit jy wat deur daardie deure moet stap of dalk nie. Dit klink soms onmoontlik, maar met verkeerde besluite wat jy neem kan jy soms God se plan in jou lewe verongeluk. Dit werk amper soos jou pa se plan dat jy universiteit toe gaan en ŉ prokureur word, maar jy verongeluk alles deur nie te studeer nie.
Dit is en bly die moeite werd om God se wil en plan vir jou lewe in gebed op te soek. God gaan jou nie forseer nie; Hy gaan ook nie jou besluite namens jou neem nie. Nee, Hy gaan saam met jou stap en as jy geestelik sensitief is, sal jy sy stem hoor en sy plan in jou lewe sien ontvou. En nog ŉ ding, as jy bereid is om so saam met God deur die lewe te stap, moenie dan te ongeduldig raak nie. Gee God ŉ kans. Vertrou Hom!
Tags: Plan van God
Laaste 7 Dae: 3,387
Laaste 30 Dae: 10,499
Laaste 365 Dae: 267,076